### NN 154/2023 (21.12.2023.), Odluka o porezima Općine Sv. Lovreč

Općina Sveti Lovreč

2350

Na temelju Zakona o lokalnoj i područnoj (regionalnoj) samoupravi (»Narodne novine« br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 21. Zakona o lokalnim porezima (»Narodne novine« br. 115/16, 101/17, 114/22 i 114/23) i članka 32. Statuta Općine Sv. Lovreč (»Službene novine Istarske županije«, br. 7/09, »Službene novine Općine Sv. Lovreč« br. 2/13, 4/13 – pročišćeni tekst, 4/14 i 1/21), Općinsko vijeće Općine Sv. Lovreč 13. prosinca 2023. godine donosi

ODLUKU

O POREZIMA OPĆINE SV. LOVREČ

I. OPĆE ODREDBE

Članak 1.

Ovom se Odlukom propisuju vrste poreza koje pripadaju Općini Sv. Lovreč, visina stope poreza na potrošnju, visina poreza na kuće za odmor, predmet oporezivanja porezom na korištenje javnih površina, kao nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

II. VRSTE POREZA

Članak 2.

Porezi Općine Sv. Lovreč jesu:

1. porez na potrošnju

2. porez na kuće za odmor

3. porez na korištenje javnih površina.

III. POREZ NA POTROŠNJU

Članak 3.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 4.

Obveznik plaćanja poreza na potrošnju je svaka fizička i pravna osoba koja pruža ugostiteljske usluge, a koja se nalazi na području Općine Sv. Lovreč.

Osnovicu poreza na potrošnju čini prodajna cijena pića (u koju nije uključen porez na dodanu vrijednosti) koje se proda u ugostiteljskim objektima.

Porez na potrošnju plaća se po stopi od 3%.

Članak 5.

Porez na potrošnju porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik je dužan platiti do posljednjeg dana u mjesecu za prethodni mjesec.

IV. POREZ NA KUĆE ZA ODMOR

Članak 6.

Porez na kuće za odmor plaćaju fizičke i pravne osobe koje se vlasnici kuće za odmor.

Kućom za odmor smatra se svaka zgrada, dio zgrade ili stan koji se koristi povremeno ili sezonski.

Kućom za odmor ne smatraju se gospodarski objekti koji služe za smještaj poljoprivrednih strojeva, alata ili slično.

Članak 7.

Porez na kuće za odmor plaća se u iznosu od 2,00 EUR/m² korisne površine kuće za odmor.

Članak 8.

Porez na kuće za odmor ne plaća se na kuće za odmor koje se ne mogu koristiti zbog ratnih razaranja, i prirodnih nepogoda te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

V. POREZ NA KORIŠTENJE JAVNIH POVRŠINA

Članak 9.

Porez na korištenje javnih površina plaćaju pravne i fizičke osobe kojima je nadležno tijelo Općine Sv. Lovreč odobrilo korištenje javne površine.

Javnom površinom u smislu stavka 1. ovog članka smatraju se nerazvrstane ceste, javne prometne površine na kojima nije dopušten promet motornim vozilima, javna parkirališta i javne zelene površine sukladno Zakonu o komunalnom gospodarstvu.

Visinu, uvjete i način plaćanja poreza za korištenje javnih površina općinsko vijeće Općine Sv. Lovreč propisat će posebnom odlukom.

VI. PROVEDBENE ODREDBE

Članak 10.

Poslove u svezi s utvrđivanjem i naplatom poreza iz članka 2. točke 1. i 2. ove Odluke obavljat će Upravni odjel za proračun i financije Istarske županije.

Poslove u svezi s utvrđivanjem, poreza iz članka 2. točke 3. ove Odluke obavljat će nadležno upravno tijelo Općine Sv. Lovreč.

Članak 11.

Istarskoj županiji za obavljanje poslova iz članka 10. stavka 1. pripada naknada u iznosu 5 % od ukupno naplaćenih prihoda.

Istarska županija je dužna do 15. u mjesecu za prethodni mjesec Općini Sv. Lovreč dostaviti izvješća o utvrđenim i naplaćenim porezima.

Ovlašćuje se Financijska agencija zadužena za naplatu javnih prihoda da ugovorenu naknadu iz stavka 1. ovog članka naplati iz Proračuna Općine Sv. Lovreč u korist Proračuna Istarske županije.

VII. ZAVRŠNE ODREDBE

Članak 12.

Stupanjem na snagu ove Odluke, prestaje važiti Odluka o općinskim porezima (»Službene novine Općine Sv. Lovreč«, broj 3/2019).

Članak 13.

Ova Odluka objavit će se u »Narodnim novinama« i »Službenim novinama Općine Sv. Lovreč«, a stupa na snagu 1. siječnja 2024. godine.

Klasa: 410-01/23-01/2
 Urbroj: 2163-33-02-23-3
 Sv. Lovreč Pazenatički, 13. prosinca 2023.

OPĆINSKO VIJEĆE OPĆINE SV. LOVREČ

Predsjednica
 Općinskog vijeća
 Kristina Prekalj Diklić, v. r.